L'Ajuntament convoca el programa ‘L'Eliana Et Beca’ per a estudiants
11 de juny de 2020

La Regidoria de Polítiques de Joventut ha publicat les bases del nou programa municipal ‘L'Eliana Et Beca’, pel qual 28 estudiants de cicles formatius i universitaris d'entre 18 i 30 anys podran realitzar durant l'estiu pràctiques en el consistori i completar així la seua formació, amb una ajuda econòmica que també puguen utilitzar durant el curs acadèmic.

El termini per a participar s'obrirà la setmana vinent, una vegada s'haja publicat definitivament en el Butlletí Oficial de la Província de València (BOPV), extrem que es comunicarà a través dels canals municipals. El procediment per al seu desenvolupament, en el qual l'Ajuntament invertirà un total de 15.500 euros, es durà a terme mitjançant concurrència competitiva.

La convocatòria preveu fins a un màxim de 28 beques de pràctiques formatives distribuïdes en els mesos de juliol i agost per a graduats en Ciències Ambientals, Filologia, Publicitat i Relacions Públiques, Psicologia, Enginyeria de Camins, Enginyeria Informàtica, Magisteri en Educació Primària, Gestió d'Administracions Públiques,  Ciències de l'Esport, Ciències Polítiques i de l'Administració, cicle formatiu en Administració, cicle mitjà o superior d'Informàtica, Periodista o Comunicació Audiovisual, Biblioteconomia o Documentació, Disseny Gràfic i cicle Superior d'Animació 3D.

Cadascuna de les beques, que no superarà les 20 hores setmanals, està dotada amb un import de 500 euros bruts mensuals finançades íntegrament a través de pressupost municipal. El període de duració començarà l'1 de juliol i finalitzarà, com a màxim, el 31 d'agost. Les persones interessades a participar poden consultar les bases de la convocatòria en http://www.leliana.es./va/page/subvencions.

Tal com ha explicat el regidor de Polítiques de Joventut, Jorge Pérez Comeche, es tracta d'un programa municipal que ve a suplir al provincial recentment desaparegut de ‘La Dipu Et Beca’. “Aquesta iniciativa, de similars característiques, ha arribat per a quedar-se a partir d'aquest estiu i esperem que funcione també amb èxit en les noves i futures edicions”, ha afirmat l’edil.

Per la seua part l'alcalde de l'Eliana, Salva Torrent, ha declarat que l'objectiu és que els i les joves de la localitat no perden l'oportunitat d'aplicar l'aprés durant els seus estudis en una primera presa de contacte amb el món laboral especialment en aquestes circumstàncies excepcionals, en les quals molts fins i tot han hagut de suspendre les seues pràctiques a causa de la pandèmia de la Covid-19.